钦定古今图书集成/明伦汇编/氏族典/第254卷 > 王闳
## 钦定古今图书集成/明伦汇编/氏族典/第254卷 > 王闳

按《后汉书张步传》：王闳者，王莽叔父平阿侯谭之子
也。哀帝时，为中常侍。时幸臣董贤为大司马，宠爱贵
盛，闳屡谏忤旨。哀帝临崩，以玺绶付贤曰：“无妄以与
人。”时国无嗣主，内外恇惧，闳白元后请夺之，贤不敢
拒，乃跪授玺绶，闳驰上太后，朝廷壮之。及王莽篡位，
忌闳，乃出为东郡太守，惧诛，常系药手内。莽败，汉兵
起，闳独完，且全活东郡三十馀万户，归降更始。